Video: Skoolkinders maak mooiste musiek(‘n Skermgreep uit die video) “Mag ons leer om ons verskille te vier. Moenie na die stemme luister wat sê jy is nie goed genoeg nie, want jy is. Wees trots op jouself, wees braaf en dapper – wees net jy!” Dít is die boodskap wat Laerskool Beaumont se senior skoolkoor met sy jongste musiekvideo deel. Die koor het vroeër dié week sy derde volledige musiekvideo van sy weergawe van die trefferlied “This is me” in die rolprent The Greatest Showman uitgereik en mense is gaande daaroor. Sowat 75 van die koorlede van die skool in Somerset-Wes het ŉ hele kwartaal lank saamgewerk om die produksie vir die nuwe musiekvideo saam te stel. “Vir ons as koor is dit belangrik om met elke musiekvideo ŉ boodskap te deel. Met hierdie liedjie wou ons in die lig van boelies in skole vir kinders sê hulle is elkeen spesiaal, uniek en het ŉ stem wat gehoor moet word,” sê Kobus Ferreira, ŉ onderwyser aan die skool en afrigter van die koor. Ferreira sê hulle wil met die musiekvideo’s koormusiek genotvol vir oud en jonk maak. “Ons wil vir kinders wys dit is lekker om saam te sing, dat seuns ook mag musiek maak en dat dit ŉ kragtige medium is om ŉ boodskap in oor te dra.” Ferreira sê die skoolkoor beplan om sommer vroeg in 2022 nog musiekvideo’s uit te reik. Volg Laerskool Beaumont se YouTube-kanaal om al die musiekvideo’s eerste te sien. Kyk hier na die musiekvideo: Kinders bekoor met Johnny Cash-lied ŉ Groep kinders van Trompsburg, ŉ dorpie in die middel van die Vrystaat, het bewys Suid-Afrika het talent ná ŉ video van hulle weergawe van die lied “Folsom Prison Blue” meer as 250 000 kykbeurte op Facebook gehad het. Die leerders van Trompsburg Primêre Skool het die Johnny Cash-lied vir die skool se eindjaarkonsert opgeneem tot die groot vreugde van talle Suid-Afrikaners. Sedert dit in November op Facebook geplaas is, is die video reeds duisende kere gedeel, met talle kommentare daarby wat die kinders vir hulle talent prys. Selfs bekendes soos die sangeres Nádine en die aktrise Simoné Pretorius was beindruk met die kinders se sangtalent. Kyk hier na die groep se musiekvideo: Posted by Trompsburg Primêre Skool on Saturday, November 13, 2021